
Mellékletek: rendelettervezet (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. május 17-én tartandó munkaterv szerinti ülésére

. napirendhez

Tárgy: A szociális ellátások helyi szabályairól szóló önkormányzati rendelet módosítása
Tisztelt Képviselő-testület!
Ez évben ismét több változás történt a szociális igazgatásról és szociális ellátásokról szóló 1993. évi III. törvény (Szt.) szövegében, melyeket a szociális ellátások helyi szabályairól szóló 22/2010. (XII. 28.) önkormányzati rendeletünkkel (Ör.) is követni szükséges. Ennek tükrében jelen előterjesztésben két fő területre térünk ki.

I.
Egyrészt jelentős változások történtek a lakásfenntartási támogatás területén, melyek közül hármat kell kiemelni:

· Megszűnt a helyi lakásfenntartási támogatás intézménye.

· A normatív lakásfenntartási támogatás megállapítása a képviselő-testület – önkormányzatunknál a polgármester – hatásköréből átkerült a jegyző hatáskörébe.
· Felhatalmazást adott a törvény az önkormányzatnak, hogy a normatív lakásfenntartási támogatásra való jogosultság egyéb feltételeként rendeletben előírja a lakókörnyezet rendezettségének biztosítására vonatkozó feltételek teljesítését. Ennek teretében a kérelmező vagy jogosult által életvitelszerűen lakott lakás vagy ház és annak udvara, kertje, a kerítéssel kívül határos terület, járda tisztán tartása, az ingatlan állagának és rendeltetésszerű használhatóságának, valamint higiénikus állapotának biztosítására irányuló kötelezettség írható elő. A rendeletben megállapított feltételek teljesítésére a kérelmezőt, illetve a jogosultat megfelelő, de legalább ötnapos határidő tűzésével a jegyzőnek - az elvégzendő tevékenységek konkrét megjelölésével - fel kell szólítania. Amennyiben a kérelmező vagy a jogosult a feltételeknek felszólítás ellenére sem tesz eleget, a kérelmet el kell utasítani, vagy a megállapított támogatást meg kell szüntetni.
Ezek alapján az Ör.-ben hatályon kívül kell helyezni a helyi lakásfenntartási támogatásról szóló rendelkezéseket, illetve javasoljuk, hogy a Képviselő-testület a normatív lakásfenntartási támogatásra való jogosultság egyéb feltételeként – az aktív korúak ellátásának igénybevételénél már alkalmazott módon – rendelkezzen a lakókörnyezet rendezettségének követelményéről. (1. melléklet)

Mindezek mellett – a törvénymódosításból adódóan ​– szükséges volt az SZMSZ-ben a polgármesterre átruházott hatáskörök felülvizsgálata is. (2. melléklet)
II.

Szintén rendeletalkotási felhatalmazást kapott a Képviselő-testület a következő területen: Az Szt. a gyermekek védelme érdekében továbbá lehetővé teszi, hogy amennyiben a családban a Gyvt. 68. §-a szerint védelembe vett gyermek él, a rendszeres szociális segély és a foglalkoztatást helyettesítő támogatás természetbeni szociális ellátás formájában is nyújtható legyen, ha arról a települési önkormányzat képviselő-testülete úgy rendelkezik. Ebben az esetben védelembe vett gyermekenként az ellátás megállapított összegének 20%-a, de összesen legfeljebb 60%-a nyújtható természetben.

Miután azonban e területen kirívó eseteket nem tapasztalunk, ráadásul ez a szabályozás viszonylag szűk ellátotti kört és alacsony ellátási összegeket érint, álláspontunk szerint nem indokolt a természetbeni juttatási forma előírása.

Kérem a tisztelt Képviselő-testületet az előterjesztés megvitatására, és a javasolt rendeletek elfogadására. 

Sülysáp, 2012. május 10.

Horinka László s.k.

polgármester
1. MELLÉKLET

Sülysáp Nagyközség Önkormányzata Képviselő-testületének

…/2012. (...) önkormányzati rendelettervezete

a szociális ellátások helyi szabályairól szóló 22/2010. (XII. 28.) önkormányzati rendelet módosításáról

Sülysáp Nagyközség Önkormányzatának Képviselő-testülete az Alaptörvény 32. cikk (2) bekezdésével, a helyi önkormányzatokról szóló 1990. évi LXV. törvény 16. § (1) bekezdésével, valamint a szociális igazgatásról és a szociális ellátásokról szóló 1993. évi III. törvény 132. § (4) e) pontjával kapott felhatalmazással és feladatkörében a következőket rendeli el:

(1) A szociális ellátások helyi szabályairól szóló 22/2010. (XII. 28.) önkormányzati rendelet (a továbbiakban: Ör.) 6. §-a helyébe a következő rendelkezés lép:

6. § A normatív lakásfenntartási támogatásra való jogosultság – Szt. 38-39 §-ában foglaltakon túli – feltétele, hogy a kérelmező a lakókörnyezete rendezettségének biztosítására vonatkozó alábbi feltételeket – a kérelem benyújtásáig, majd folyamatosan – teljesítse: 

a) az általa életvitelszerűen lakott ház vagy lakás rendeltetésszerű használata, az ingatlan állagának és rendeltetésszerű használhatóságának, valamint higiénikus állapotának folyamatos biztosítása,

b) a lakáshoz tartozó udvar rendben tartása, különös tekintettel a szemét és lom eltávolítására,

c) az ingatlanhoz tartozó kert rendeltetésszerű használata, művelése, a szükséges növényvédelmi védekezési feladatok időben történő végzése; amennyiben a kert nem áll művelés alatt, a terület rendszeres kaszálása, gyommentesítése,

d) a lakótelek közterülettel érintkező részein a járda, továbbá az úttestig terjedő zöldsáv területének a gondozása, tisztán tartása, szemét- és gyommentesítése; téli időszakban a hó- és síkosságmentesítése,

e) az ingatlan valamint a hozzá tartozó kert, udvar, melléképületek rágcsálóktól, kártevőktől való rendszeres mentesítése,

f) állattartásra szolgáló épületek folyamatos tisztántartása, fertőtlenítése, az állati alom szükségszerű elszállítása, vagy annak a termőföldbe történő bedolgozása.

(2) Hatályát veszti az Ör. 6/A. §-a.
Ez a rendelet 2012. június 1-jén lép hatályba, majd az azt követő napon hatályát veszti.
Sülysáp, 2012. május 17.

Horinka László
Tóth Krisztina



polgármester
jegyző




Kihirdetési záradék

A rendelet a mai napon kihirdetésre került.

Sülysáp, 2012. május 


Tóth Krisztina 



jegyző

2. MELLÉKLET

Sülysáp Nagyközség Önkormányzata Képviselő-testületének

…/2012. (...) önkormányzati rendelettervezete

a Szervezeti és Működési Szabályzatáról szóló 

14/2009. (XII. 22.) rendeletének módosításáról
Sülysáp Nagyközség Önkormányzatának Képviselő-testülete az Alaptörvény 32. cikk (2) bekezdésével, valamint a helyi önkormányzatokról szóló 1990. évi LXV. törvény 9. § (3), 16. § (1) és 18. § (1) bekezdésével kapott felhatalmazással és feladatkörében a következőket rendeli el:

A Sülysáp Nagyközség Önkormányzata Képviselő-testületének Szervezeti és Működési Szabályzatáról szóló 14/2009. (XII. 22.) rendeletének 3. melléklete 1. pontja helyébe a következő rendelkezés lép:

1. A Képviselő-testület által a polgármesterre átruházott hatáskörök: 

· temetési segély megállapítása, módosítása, megszüntetése,

· köztemetés elrendelése, 

· jogtalanul és rosszhiszeműen igénybevett szociális ellátás visszafizetésére kötelezés, illetve annak méltányosságból történő elengedése vagy csökkentése, 

· az önkormányzat vagyonrendelete szerinti vagyongazdálkodási feladatok ellátása,

· közterület-használati ügyekben döntés, 

· helyi rendeletben meghatározott állattartási ügyekben döntés, 

· helyi rendeletben meghatározott köztisztasági ügyekben döntés, 

· Oktatási, Művelődési és Sport Bizottság javaslatát követően a közoktatási intézmények tantárgyfelosztásának jóváhagyása,

· Wass Albert Művelődési Központ szolgáltatási díjainak meghatározása, tanfolyamok, rendezvények, foglalkozások díjai ügyében, kedvezmények, ingyenesség ügyében döntés,   

· közoktatási intézmények szolgáltatásaiért fizetendő díjak meghatározása, kedvezmények biztosításáról döntés,

· temetési költségekhez kamatmentes kölcsön megállapítása, elutasítása, kölcsön szerződés aláírása, végrehajtás elrendelése,

· ápolási díj megállapítása (1993. évi III. törvény 43/B. § (1) bek.),

· bentlakásos szociális intézménybe történő beutalás és felülvizsgálata (1993. évi III. törvény 94/A. és 108. §).

Ez a rendelet 2012. június 1-jén lép hatályba, majd az azt követő napon hatályát veszti.
Sülysáp, 2012. május 17.

Horinka László
Tóth Krisztina



polgármester
jegyző




Kihirdetési záradék

A rendelet a mai napon kihirdetésre került.

Sülysáp, 2012. május 


Tóth Krisztina 



jegyző

